
      Jednoga dana kada se probudimo, svijeta neće biti.
    

    Carmeli koja uvijek čeka.

  
    PRIJE METKA
za sve one lijepe dane koje smo propustili

  
    * * *

     

    pitao sam brku

da ti je ostao jedan dan života

a možda baš i jest

reci brko, kako bi ga proveo?

    razmišlja brko, duboko uvlači dim

uvijek je takav kad mu zadaš temu

cmrče vranac iz plastične čaše

ocrtava nožem vrhove obzora

jaše mislima po planini

kruži rukom

miksa

zadnji gutljaj u plastici

ispije pa kaže

    
      nazvao bih jednu malu

moju studentsku nedosanjanu sanju

malo je falilo da ispadne drugačije

ali eto

nije

nazvao bih samo

da pitam kako je

da čujem kako živi
    

    brko ima četiri banke, kraći brak s početka i odraslog sina

  
    * * *

     

    vlak tutnji pa uspori

čelo na staklu

gledamo u svjetla grada

sjedimo u praznom zelenom kupeu

obojica u istom zelenom odijelu

    ovo je raskršće

tu ćemo presjesti, za svoja odredišta

    o jebem te glavni grade

psujem jer znam

ovo je tek trećina mog putovanja

o jebem te glavni grade

ponavlja on za mnom

valjda zvučim cool pa i on pokušava

    putem smo si prepričali živote

dok budemo stajali u redu za karte

jedan drugome više nećemo biti bitni

jedan o drugome više nećemo znati ništa

    ubijajući vrijeme

jedan drugome

kratili smo put u novi život

a već kroz koji mjesec

vremenu i životu zamijenit ćemo mjesta

    svog suputnika iz kupea

ubit ću s ruba šume

dok cigaretom bude

žario iz mraka

kao jedno od onih svjetala

u koja smo zurili iz vlaka

  
    * * *

     

    brojalica kaže:

jedan tebi, jedan meni

tako se to radi kad se pravo dijeli

no ovog puta ja ću krojiti pravdu

jedna cijev, dva metka, troje nas

jedan tebi, jedan njemu

a mene moj čeka

u susjednome selu

dat će mi ga kad noću

zalutam među njih

  
    * * *

     

    rekla mi je prije polaska

ako vidiš kakvo dijete

nasmiješi mu se

tako ćeš ga uvjeriti

da je svijet dobar

    pa i da se nasmiješim

zar bi ga to uvjerilo

kako smo mu djetinjstvo s razlogom oteli

kao krivca kakvog

da smo ga time kaznili

mi veliki, jaki i najpametniji

    zar osmijehom da mu lažem

kao onaj što poljupcem izdao je osmijeh

  
    * * *

     

    pričao je jednom spiker

kako su na antarktici otkrili čudo

kanale ispod leda od vododerine

tragovi nekadašnjih rijeka, valjda

i fosilne ostatke bjelogorične šume

sve su sondirali i snimili

zaključili da je tu prije nas

bio neki drugi svijet

prije znanog ledenog doba

dakle

netko je tu živio, imao pismo, medicinu, tehnologiju

možda su letjeli i na mjesec

zašto ne? i nama je uspjelo, a nije da smo nešto mudri

pričao je jednom seljak

kada dugo sadiš krumpir

iscrpi se zemlja

stoga

nije loše

odmoriti tlo

na neko vrijeme posaditi travu

pustiti korov neka džiklja

prekopati

pa ispočetka, najbolje s mahunama

čemu se onda ljudi čude

i spiker skupa s njima?

prekopat će nas jednog dana kad izmorimo svijet

natopiti

i iznova zasaditi

doći će neki drugi, novi ljudi

i neće znati da smo ikada tu rasli

imali teslu, herodota, seneku i voltu

kopernika, arhimeda, tuđmana i slobu

    proći će milijarda

i oni će gledati neku drugu antarktiku

snebivati se od čuda

što su sto metara ispod leda pronašli bakrenu kapsulu

    jednom će njihov spiker pričati

kako je tu nekad živio neki drugi svijet

ili su planet možda

pohodili izvanzemaljci

    nisu tu bili izvanzemaljci

nabijem vas

tu smo bili

moj kalašnjikov

ja

i okvir pancirnih metaka

  
    * * *

     

    u džepu nosim papir

od znoja usukanu

pozivnicu za cirkus

ulaznicu za predstavu

na kojoj je moja smrt

jedina i glavna točka

plešem na žici

balansiram na rubu bajuneta

mokrih dlanova čekam

razapet iznad svijeta, smrt na trapezu

zli klaun sred arene prostre trpezu

sol na rani i otrov u hrani

bradata žena uz aplauz pokazuje čekić, klin i letvu

voditelj s tregerima najavljuje mi ime

moje majke molitvu

tuđe majke kletvu

  
    * * *

     

    shvatio sam da imam pristojnu prednost

na odlasku nisam ponio srce

ostavio sam ga na čuvanje jednoj tamo

ne znaš je ti

sad sjedim bez srca i razmišljam

ako mi metak i pronađe meso

srce će ostati netaknuto

to je generalni zajeb koji ću

htjedne li sudbina, plasirati

bez da sam o tome imalo kalkulirao

bez da sam išta sličnoga planirao, zamisli

vojnik bez srca, tema je to za psihologe i kardiologe

dvojim da bi se tome itko nadao

da bez srca sam mnoge ostavio iza sebe

a da ni izbliza nisam bio istim gonjen

jer jednu tamo, ne znaš je ti

ostavio sam

dok ove druge, kao da je i bitno tko su

ostavih da leže, u krvi

sve uz pjesmu napitnicu

  
    * * *

     

    što ako se sutra probudim i shvatim da sam mrtav?

shvatim, da sve ono što mi je sudbina zacrtala neću moći doživjeti.

jer eto, predomislila se i sve što mi je do tog trena bila namijenila,

olako je obrisala.

i sve što sam od tog jutra pa nadalje trebao učiniti, neću moći

učiniti.

shvaćam

kako neću stići odrasti, a trebao sam.

kako neću više imati šansu upoznati onu plavu s pedagoškog, a

trebao sam je upoznati.

štoviše, oženiti je, dobiti s njom sina i kćer, tjednima s njom smišljati

im imena,

dogovoriti se da se zovu po apostolu pokajniku i hanni schygulli

neću stići odsjediti jutro na pustom molu i uz kavu brojati kreste

morskoj pjeni,

razmišljati što ću sve stići u životu učiniti

gledati nju kako pleše uz „personal jesus“ i smješkati se

misliti pri tome kako sam i sam mogao skladati tako jednostavnu

i efektnu stvar

i njoj je posvetiti

kako bi je tek onda iznutra razdirao njezin osobni isus.

njezin ja.

neću stići ostarjeti, s njom ili bez nje.

a i to sam trebao.

i te kako.

  
    * * *

     

    hodam po zgarištu nekog sela

nagorjele grede kuća vire iz snijega

pod nekim čudnim kutovima

k’o čačkalice kad bi ih bez reda

rasuo po travi

pa ih gledao

iz prilične blizine

    iz daljine

ako me sad netko gleda

čini mu se da ono mrav gmiže

po tanjuru punom raskašenog griza

s čokoladom

    i smiješno je što od sela

ostao je tek jedan zid

sve se srušilo, smrvilo

pod nogama škripi crijep s krovova

a na onom zidu što nije pao

s čavla visi fotografija neke djece

    gledam tu sliku kako stoji

pod pravim kutom

netaknuta

ona jedina u svom kaosu

ni staklo joj nije napuklo

čak se nije ni zaprašila jako

    i mislim kako nije najgore to što ćemo

djeci ovakav svijet ostaviti

već što oni neće doživjeti

da ga za nama popravljaju

  
    * * *

     

    gledam humku perunike

kako se kočoperi

sred obronka

onkraj šume hrasta medunca

sama

    i mislim

pa koja budala je tu našla saditi ovakvo cvijeće

jer sumnjam da je vjetar nanio toliko sjemenja

i tako ga pravilno ostavio nek’ nikne u krugu

    i tko je tu ostavio plastičnu stolicu

onu najjeftiniju s ljetne terase

i čemu mu je sjediti u perunici

koja i nije neki cvijet

budimo iskreni

ma koliko autohtona bila

    no kad se prisjetiš

da kilometrima nismo naišli na cvijeće

(a pod uvjetom da je nekome do cvijeća uopće stalo)

onda je i ovaj grmičak ljubičasti

razumljivo nekome bio vrt edenski

sve do časa kad ga je bog

nogom u guzicu lansirao

izvan svog dvorišta

bez da su mu krivi bili

jabuka ili žena

  
    * * *

     

    kad koljači

kleknu kraj poklanih

kad vukovi

padnu do janjadi

kad nam vjetar

s kičme zguli meso

kad nam hladna kiša

spere kosti

kad kroz bijela rebra

nikne trava

kad kroz usta

sjemenje proklija

kad se magla

provuče kroz oči

kad procvili bura

kroz slabine

u prsima

guja splete gnijezdo

u sred čela

med porodi pčela

    tko li će nam kosti raspoznati

tko li će nas moći razvrstati

  
    * * *

     

    noć je u selu zabundana strahom

pojila su prazna

sablja nebom sijeva

kračuni su navučeni

čak i psi na lancu šute

osluškuju mi korak

dok se vučem kroz prtinu

    oblak me gleda kroz krvavi prsten

noćas će me vjenčati

crnom, starom ženom

u srcu mi klapa vodenica

kamen mi je kosti smrvio u brašno

krv i snaga otječu od mene

    nigdje brata, ispružene ruke

nigdje čaše vode do usana

vukovi su mi prepoznali miris

umrijeti se mora u ničijem selu

  
    * * *

     

    znaš ono

kada ti dosadi čekati

premda to bila i smrt

eto, meni je dosadilo

imam osjećaj da je kučka već odavna tu

skrila se i gleda me

igra se s mojim strpljenjem

ogrnula se kravljom kožom

eno je preživa na livadi i kao

gleda na drugu stranu

a točno znam da

kada okrenem glavu

trepće prema meni tim bette davis očima

iskopat ću ih, majke mi

    ako sretneš smrt

neka ti ne bude teško

dovedi mi je ovamo

da završimo s tom farsom

samo, primijetiš li da

pod haljinom skriva

kutiju sa šahom

reci joj da taj film neće gledati

pa neka ga je sto puta snimio bergman

    malo znam o šahu

crni, bijeli, sitnež i vlastela

i znam da konj ide u el

nema šanse da ću se kockati

životom na drvenoj ploči

sve neka je nalik na zastavu i grb

    a uhvatim li je da vara

stjerat ću je u zečju rupu

i to onog ucifranog, ožujskog, bijelog

koji bi si od jada pojeo i frak i leptir mašnu

samo kada bi vidio

u kakvoj tek ja

zemlji čudesa živim

    čuo sam jednom

da je ta bajka šahovska igra

putovanje bijelim i crnim šumama

zato klinka na koncu priče i postane kraljica

pješadija uspije prijeći bojno polje

promaknuće za junake

ne pitaj detalje, ne razumijem

    samo znam

da s njom hoću

odigrati zadnju igru

i to odmah

iako nisam sklon bilo kakvim partijama

    i loš sam generalno

u igrama strpljenja

(kao što možeš i sam zaključiti)

no možemo recimo

obarati ruku

boli me briga što je njezina

sama kost i kosa

    a ako to iz nekog razloga

baš mora biti šah

tada joj prvo želim reći

da ta igra i nema nekog smisla

jer crni i bijeli pijuni, samo su pijuni

i potpuno su isti kada oguliš im lak

i ne treba biti jako pametan da shvatiš

kako više sliče jedni na druge negoli na svoje kraljeve

zanima me vidi li to ona tim svojim kravljim očima

ili je glupa

ili joj je jednostavno svejedno

    ako sretneš smrt

reci joj

da ćemo igrati što god želi

neka bira igru

ali ja biram pravila

svi pijuni na jednu

svi kraljevi na drugu stranu

a za konje i ove druge

koji umjesto naprijed

kreću se u krivinama

i skakuću okolo naokolo

oderem ih kao zečeve

i ožujske i martovske

da znaš

sudac može biti

napušena gusjenica

ona je navodno položila sudački

i ima uvjerenje

sa sedam pečata

  
    * * *

     

    blizu su

čujem snijeg kako škripi

pod čizmama

ne znam da l’ me vide

ležim uz stablo

i grlim si koljena

    oni šapuću i traže me

čujem jednog kako vadi nož

samo mjesec da ne izađe

i ne izda me srebrom

    srce udara

bojim se da ga čuju

i da će kao magnet

zavesti njihova sječiva

    ne želim umrijeti sam

o kako trebam nekoga uz sebe

samo na tren

tek zagrljaj il’ dva

nekoga s kime bih podijelio kraj

    sklupčan uz korijen zamišljam

da je to neka žena

meni tuđa

ali voljna

crnja od noći

žena

iz zabačenog sela

do kojeg vodi neprohodan put

kroz šume lijeske i gloga

    ugoda mi oblijeva prepone

mokraća me grije

ona žena me gleda i smije se

maše za rastanak

i njihove čizme odvodi u noć

    danas spavam sam

soba smrdi na urin

prozor nikad ne otvaram

svake noći pišam u krevet

namjerno i svjesno

sretan

što to mogu učiniti

  
    * * *

     

    opet se profesor iz susjedne spavaonice

napio prije večere

pa gnjavi ljude

recitira nekog richarda trećeg

kao da me briga

i za prvog i za drugog

    samo se kukavice služe riječju savjest

smišljenom da straši jake ljude
grakće i nastavlja kao da prijeti
savjest nek’ su nam mač i snažne ruke!

    nije savjest stih

profesore

nije ti to naplavina slova

kojom ispireš usta i pljuješ je nekome za vrat

savjest je sablast

zmija u crijevima

znoj pod pazusima na minus dvadeset

savjest je živa

kao rana

    puše ti u uho dok nišaniš

zametne ti upaljač kad kreneš zapaliti selo

vlaži ti dlanove kada trgneš nož

savjest je ona koja ti noću

glupostima puni glavu

o tome kako svi smo isti

različiti, ali opet jednaki

drugačiji, a istovjetni

tlači te mislima

za koje nisi ni znao da ih imaš

    savjest

svoje hladne ruke zavlači ti pod košulju

ne da ti spavati

suhim dlanovima prekriva ti usta

ne da ti disati

tjera te da plačeš dok samuješ na straži

i pogledom bušiš maglu

    kaže da u ime dobra ne možeš činiti zlo

i to ponavlja

prvi, drugi, treći put

nadjenut ću joj ime richard

samo da joj imam nešto

napisati na grobu

metkom na truloj hrastovoj letvi

    ubit ću je

profesore

savjest ću ubiti

olako

kao što ti ubijaš vrijeme

rakijom i recitacijama

trbuh ću joj rasjeći

profesore

crijeva ću joj zakucati iznad peći

a ti

ako me uhite zbog umorstva

posvjedoči

reci da je bilo

u samoobrani

toliko mi duguješ

profesore

mater ti pijanu i dosadnu

  
    * * *

     

    kad skonča kurbin pir

sve ću zapisati –

o svemu ovome

i svemu onome

tko je do kraja ostao na nogama

tko se s muzikom tukao

tko se sramotio

a tko gospodin ispao

koliko se pojelo, popilo

koliko u džepove trpalo

kući nosilo, ne iz nevolje

već zato jer se moglo

    sve ću otkriti

sve ću reći

naglas čitati

sve odati

    kako smo pijani plesali

krvavih očiju buncali

vlažnim lažima laskali

kako smo mladu za guzicu štipali

dok smo čestitali

    sve

sve ću zapisati

i knjigu izdati

sebe već jesam

odavno

  
    * * *

     

    glava

razum

nesporazum

nepromišljen

glup

lud

ludost

ludost

ok

dalje

    mašeš nekome

nož

zamahnuti nožem

krv

zaklati

pucaš

ubiti ljude

ubojstvo

ok

dalje

    svađa

suze

strah

bol

grč

borba

rat

rat

ok

dalje

    oko nas

sve

svijet

mi

čovjek

ti

srce

osjećaji

ljubav

predajem se

  
    * * *

     

    igrajmo se rata.

ti počinješ.

a, b, c, č, ć, d, dž, đ…

stop!

p!

država: pokojna

grad: napušten

selo: spaljeno

planina: prokleta

rijeka: krvava

biljka: korov

životinja: bijesna

ime: nepoznato

predmet: metak

sport: streljaštvo

auto: zastava

    ne razumiješ igru

sve mora biti na p

    p

kao

pakao

kao

pacifizam

pakt

pacijent

paraliza

pajac

pakost

pomrčina

poniženje

povraćanje

prkos

prljavština

prosjačenje

princip

ponor

pomor

    razumiješ

    rata se igramo na p

p

kao

postrojba

kao

pričuva

patrola

patrona

puška

prigušivač

paljba

pogibelj

panika

pancir

projektil

protunapad

pogodak

pogreb

povorka

    rata se igramo na p

p

kao

potkazivač

kao

pomutnja

prodor

pobjeda

povlačenje

poraz

predaja

ptsp

    rata se igramo na p

p

kao

poremećaj

kao

polucija

prostitucija

pozadina

porok

pornografija

požuda

položaj

penetracija

porod

pobačaj

    rata se igramo na p

p

kao

providnost

kao

prorok

predvodnik

psalam

pop

purizam

paradoks

pasivnost

pašnjak

pastir

perfidnost

patetika

patnja

patogeneza

patologija

prostodušnost

pepeo

plač

pieta

    rata se igramo na p

p

kao

patriotizam

kao

ponos

pripadnost

prizemnost

pregovor

prozivka

psihoza

prisila

pritisak

pristanak

popis

potpis

pripojenje

prisvojenje

proširenje

pokornost

poslušnost

    rata se igramo na p

p

kao

policija

kao

potraga

pretres

prekoračenje

privođenje

pothvat

pohvala

pravilo

propis

pravda

prijedlog

predmet

povreda

prekršaj

predočenje

procedura

porota

prepiska

prepirka

proturječnost

pravosuđe

proces

priznanje

pokajanje

presuda

pravomoćnost

priopćenje

    rata se igramo na p

p

kao

prebivalište

kao

predosjećaj

prtljaga

praskozorje

prečac

prebjeg

pasoš

putovnica

pruga

preseljenje

prognanik

    rata se igramo na p

p

kao

politika

kao

parlament

premijer

predsjednik

potpredsjednik

povjerenstvo

protokol

partija

povlastica

prepotencija

prepredenost

pokvarenost

paravan

parodija

parazit

prijestolje

predujam

pozicija

prijevara

prodaja

propaganda

pamflet

profit

postotak

prihod

premija

prežderavanje

probava

proljev

povijest

prošlost

    rata se igramo na p

ne razumiješ igru

sve mora biti na p

    država: prodana

grad: porušen

selo: poklano

planina: previsoka

rijeka: presušila

biljka: posječena

životinja: pobješnjela

ime: precijenjeno

predmet: potrošen

sport: podlost

auto: put

    predaleko

prokleto predaleko

  
    * * *

     

    prije devetnaest godina

mojim se istočnim horizontom

uspeo

vrh prve kuće

    konjunkcija

razum i ludost jednako udaljeni od srca

    čovjeku na nišanu

mjesec u vagi

ne pomaže odmjeriti osjećaje

    dvanaesta kuća pada

na njoj piše bolnica, ludnica, zatvor, logor

    u blizancima svijetle

kastor i poluks

zbog marsa u osmoj kući

braća se drže za grlo

    izgubljeno u bespućima

bez natalne karte

sunce je u strijelcu

metak u trbuhu

  
    * * *

     

    čovjek odmetnut od mene

čita presudu

nepoznat netko, meni stran i tuđ

kaže da neću preživjeti dan

    danju dok koračam kraj izloga

osjetim

uhodi me, optužuje, proklinje, mrzi

kroz osušene zube metkom mi prijeti

kao da mi je život kakav imam

od smrti kazna manja

    pred spavanje

vidim

gura me uza zid

nudi mi cigaru, veže mi oči

slušam kako repetira

ja skidam povez

gledam ga

britvom mu stružem lice

želim nam olakšati

pa skupljam snagu

želim učiniti

posljednji krivi potez

  
    * * *

     

    prošlog su tjedna

dvojica kartala

jedan je dobivao

drugi optuživao

pred jutro je sijevnuo čelik

umiješalo se četrdeset ruku

i ohladilo glave

    neku su večer

zajedno

otišli u patrolu

jedan se vratio sam

kaže da se dogodilo brzo

upali su u zasjedu

bilo je gadno

nije stigao niti opaliti

jedva je izvukao živu glavu

    sinoć

kad je smrklo

iskrao se

i u mraku iza štale

potajice oprao nož

  
    * * *

     

    polje, jara, omara, vrućina

žito gori

obzorje treperi, peče znoj po vratu

podne otkucava teški bat na satu

    masni gutljaj, užaren od daha

koža puca, voda dlanom cijedi

korak, stisak, zamah, udar

trzaj brz, dodir čist

    žustro pleše oštrica po brusu

zveket, klepet, strug, pa muk

čelik iskri u zanosu

otkos pada u prkosu

    sječiva i snoplja

sjetva, žetva, molitva i kletva

    s kosom u ruci

svaki problem

izgleda bolje

kao pokošeno polje

prije smiraja

  
    * * *

     

    lijepo ti stoji vjenčanica

pogrbljena stara ženo

svatovi bez glasa što nas prate

šutke pjevaju pjesmu

koja krv natiskuje kroz uši

    zagonetan ti je osmijeh nevjesto

zamrznut u vremenu

razbijen i pokupljen

sa snijegom i blatom natiskan u ždrijelo

začepio je svaki pokušaj

da opet budem čovjek

    zavodljive su ti ruke mladenko

srce mi trne od njihovog dodira

mraz u miraz donosiš

i njime ga umivaš

pa sve što kroza njega teče

u čudu zastaje

i opčinjeno te gleda

    prazan ti je pogled zaručnice

propadoh u njega pa se zatekoh

u okrugloj sobi bez prozora i vrata

tvoje su oči dva zabravljena okna

spušteni zastori i navučeni kapci

mladost moju iza njih si skrila

i vatru davno izgubljenu

stisnula pod skute

proplamtjet ćemo skupa

u zadnjoj bračnoj noći

raznijet će me vjetar

kao pahulje pepela

nad sve one vode

koje nisam preplivao

  
    * * *

     

    preko polja

staklo mi približava tuđe lice

jednim pokretom mogao bih mu

provući olovo kroz oko

to bih i učinio kad

u njegovim očima ne bih vidio

moj davno izgubljen spokoj

zbog čega ne mogu pogled odvojiti od njega

u pogledu mu vidim sve ono što bi se moglo dogoditi

ljetuje s djevojkom

spavaju u šatoru

jedno drugome kremom hlade ubode komaraca

ljube se

useljavaju u mali stan

farbaju zidove

na podu vode ljubav

ne želim to prekinuti pa gledam dalje

on cupka dijete u krilu

pokušava ga hraniti, a ono vrti glavom

više je kašice na podu

on se smije i ljubi ga u musave obraze

ona pristavlja ručak

prostire stolnjak i postavlja tanjure

sporo se kreće, smeta je veliki trbuh

nosi visoko, sigurno je muško

ja, vladar njegovog života

sve mu to dopuštam

skliznem u rov i ljubomoran palim cigaretu

želim za sebe sve slike koje sam mu dopustio

njegov život koji još nije proživio

odselit ću se u njegov grad

pratit ću ga

njegovoj ću ženi pridržavati vrata od lifta

zbližiti se s njom

postati joj ljubavnik

bit će to naknada za glad koju osjećam

za blizinom

dodirom, daljinom

do tada ću ga puštati da i dalje nesvjestan mene

šeće s one strane polja

godi mi spoznaja da mi je nadsvijest

konačno poslala motivaciju

sad imam novi smisao s kojim započinjem dan

to je broj ljudi koje toga dana neću ubiti

za svakog neubijenog povući ću recku

metkom koji mu je bio namijenjen

sve dok ne prekrijem zid uz koji spavam

tako ću postati najveći neubojica

koji je hodao ovim poljima

i u rovu se uz cigaru odupirao zavisti

  
    * * *

     

    kad padnem

tamo gdje je zadnji trag prekrio snijeg

gdje su se ptice bez klepeta spustile na žice

tamo gdje žir sniva o hrastu

gdje se potok pričestio zamrznutim ribama

tamo me ostavite ležati

u sjeme ću joj zadnjim dahom

šapnuti ime

zgrčit ću prst i probiti zemlju

gurnuti zrno i zatrpati ga

leći ću preko njega

da ne promrzne

nikad me neće pronaći

iz rebara će mi niknuti stablo

vjetar će mu prstima izmrviti lišće

i otpuhati ga put kvarnera

ona će sjediti na balkonu

učinit će joj se da je netko zove

malo će se trgnuti

on će je pitati je li joj hladno

ona neće skinuti pogled s knjige

samo će se kratko prisjetiti

kako joj je baka kao maloj govorila
kad čovjek bez razloga zadrhti

to je zato jer ga je preskočila smrt

  
    * * *

     

    miran kao riba

udišem svoju sjenu

kao tintu

kojom graviram

poruku u srce

piše
spoznati boga

    riba u vodi

voda u ribi

tvorac i ja

udišemo se

a posljednji udah traje

duže od života

s površinom spojen

crvenom niti

metak je sigurno izašao na leđima

  
    * * *

     

    sjećanja na njih griju nam nadu

da se imamo kome vratiti

o njima se i bez pitanja

rado govori

samo natočiš rakiju

i priča krene sama

    rakije i žene

klize nam niz grla

svaka sa svoje strane

jedan ljuti gutljaj

dva gorka uzdaha

dovoljno je pitati:
čeka li te itko?
priča se prolije

i satima ne hlapi

    i mene čeka jedna

samo mi natoči i slušaj

ispričat ću ti o njoj više

negoli i ona sama

o sebi zna

    skoro sve

o njoj ću ti reći

prešutjet ću ti samo

da je

tek moj umišljaj

i da sam je

prije nekoliko godina

sasvim slučajno

sreo na plaži

    bili smo klinci

tek smo krenuli u srednju školu

spustila je ručnik do moga

ja sam se pravio da spavam

kasnije smo se još jednom vidjeli u autobusu

kimnuli smo si kapcima

i odmah odvratili pogled

    dao sam joj ime

adresu

i visinu

boju kose, očiju i glasa

sve sam joj dao

jer

o njoj ne znam ništa

a pamtim tek misao

o njoj

    oblačim joj haljine

biram joj šminku

izvodim je u šetnju

držim je za ruku

pomno je ukrašavam s puno detalja

kao najskuplji poklon

koji umatam

za sebe

i ostavljam ispod bora

da me zatekne

jednom

kad se vratim

  
    * * *

     

    ti si sve one žene

koje sam volio

koje sam želio

a to nikad nisu znale

vratit ću se zbog tebe

zbog njih

zbog ljubavi

zbog želje

hvala ti što si ti

što si one

hvala im što su one

što su ti

vratit ću se zbog vas

vratit ću se

tebe mi

  
    * * *

     

    kiša je izdubila stolicu u glini

udobno sam smješten, makar

pothlađen do kraja

svuda oko mene mir

samo crijeva pjevaju

mjesec nauljena tava

kajgana od sedam jaja

  
    * * *

     

    ako ih danas sve pobijemo

što ćemo sutra raditi?

  
    * * *

     

    u dnu pod korijenjem

kao šafranove glave

snježnu plahtu probijaju

tanki dječji prsti

  
    * * *

     

    poklonili su mi knjigu

da mi grije srce

za studenih noći

ostale su još samo korice

a srce nikad hladnije

  
    * * *

     

    vratila se mrtva straža

veselo ih dočekuje

repom maše

i prste im liže

kerber

  
    * * *

     

    limena stolica na zgarištu

sklopljena da ne zauzima prostor

nepotrebno s obzirom na to da više nema sela

dobro se drži

savila je kičmu i preživjela

da je barem moja

da barem nismo tu

ni sam ne znam što bih dao

postavio bih je uz more

tako da mogu sjesti kad god poželim

i svi bi znali da je moja

nitko je ne bi dirao

a ako i bi, u neznanju

već bi se našao netko da mu kaže

makni se, zauzeto

makni se, kad govorim

nije se čovjek borio da mu ti sjediš na stolici

  
    * * *

     

    zavukli smo se u šumu kako bismo predahnuli

s nama je i dragovoljac iz amerike

kaže da od šume nema boljeg mjesta za opuštanje

forrest

for rest

meni tip ne izgleda pretjerano normalan

ali kažu da je stručnjak za sve
život je kao bomba
kaže on

nikad ne znaš tko će idući što dobiti

da

život je kao bomba
trči čovječe, trči

  
    * * *

     

    jako me smeta što

sad ležim i k tome još malo u krivo

i što dozvolio sam

da onaj preko

umjesto mene odluči što je pravo

    pa je li to fer

da sabijen pod kubik zemlje

ležim u neznanju

i ne spoznam dokučivu istinu o tome

tko je bio u krivu

i tko u pravu

nije bio

    da tu u mraku još jednom umrem

od radoznalosti

da mi se crijeva omotaju oko kičme

da se grčim od nemoći

kao dijete podno visoka zida

što ne vidi svijet kojemu se zaputilo

hodeći

malo krivo

malo pravo

da cilja svoga ne dočekam

tek na korak do njega

  
    POSLIJE METKA
nisam se borio za zemlju koju ne volim,

već ne volim zemlju za koju sam se borio

  
    * * *

     

    kad je braco stigao u ceradi

stara je svu njegovu robu podijelila

nešto karitasu, nešto merhametu

a ono što je ostalo

završilo je u staračkom domu

par ulica od nas

    kad god bih dolazio kući

ispred doma bih vidio

kako crvena karirana košulja mog brace

sjedi na klupi i igra šah

kraj nje njegove traperice

i plava vjetrovka koja sporo šeće

gore-dolje bez nekog vidljivog cilja

    i svaki bi me put iznova

zbog crvene karirane košulje

traperica

i plave vjetrovke

neki igleni zubi ugrizli za srce

    od tada sam rijetko kada u naselje ulazio tom ulicom

i makar nije bilo kraće

birao bih put s južne strane

    jer rat je –

to sad uviđam

preuveličao neke riječi

kao što su domovina, junaštvo i čast

dok su neke male, tek obične –

kao crvena karirana košulja, traperice i plava vjetrovka

ispale –

pismo sveto

za

sve to

  
    * * *

     

    usnuo sam u dubokoj šumi

ispod meke mahovine, na jastuku od lišća

gdje zlatne strune probadaju paprat

i traže me u zelenome mraku

    to me budi nebeski strijelac

i snenog k sebi zove

da uspnem se uz prozirnu kulu

istkanoj u svjetlu

    a na vrhu kule

(što izviruje visoko nad šumom)

sjedi nebesnik u haljini od vatre

i smije se

    jesi li se naspavao?

jesam

dobro

onda sjedni tu kraj mene

    prigrlih si koljena

sjedim, gledam, šutim

na obzoru prasak boja razlijeva se svijetom

lete zrake, zlatne trake

dozivaju spavače

a moje je čuđenje veće i od boga

gdje li ćemo samo

svi odjednom sjesti?

  
    * * *

     

    baš bih mogao napisati pjesmu o san cristobalu

samo ne znam koliko bi to bilo fer

nisam tamo nikad bio, naime

tek sam neki dan prvi put čuo

za taj grad čije ime

tako dobro zvuči

    ne bi bilo okej pisati o san cristobalu

kad o njemu ne znam ništa

je l’ sunčan ili kišan

ni gdje se nalazi na koncu

to što mi njegovo ime sad miriše bolje nego blatnjav snijeg

i nije neki razlog za pisanje

    ne bi bilo u redu dati povod nekoj budali

koja će ovaj papir naći i smijati se tome

ne bi bilo pravedno niti prema njoj

koja će čuti da skončao sam u glibu

(uz sve ostale kerefeke)

to stvarno ne bi bilo pametno

    s druge pak strane

kad razmišljam o iskrenosti

nema misli čistije od ove

radije bih bio u san cristobalu

ma gdje on bio

radije bih bio tamo nego tu

čekajući njih koje ne mogu ne dočekati

  
    * * *

     

    pitaš gdje su mi misli

daj mi cigaru da zavrtim ti priču

danas je točno godinu dana kako sam bio na maturalcu

toskana frende, i vatre mi daj…

e tako

    toskana dakle, čempres, brežuljci

stomake obronaka raspucali vinogradi

zlati se zelen, zeleni se zlato

tjestenina iz siene

pizza iz lucce, quattro formaggi

caciotta, stracchino, mozzarella, pecorino

pečene masline i crno vino

butelje opletene suhom trskom

enoteca la madia, sapori toscani

chianti

    a ferrara frende

bakreni krovovi, stakleni vrtovi

bršljan, cigla i kamene volte

bicikli na mostu, zadah starina

široki prozori s puno tajni

lucrezia borgia, damast draperija

    kako mi nedostaje ta šarena tapiserija

visoki tornjevi san gimignana

da mi je sad jedan, tu na čistini

da mi se uspeti do samog vrha

istjerati laste ispod zvonika

pod prsnuti crijep zaleć’

mandulata puna trbuha

duboko udahnuti miris

ječmenog kruha

i vjetar

postaviti snajper pa da vidim

tko će mi prići na kilometar

  
    * * *

     

    kako je glupo

svake se večeri onesvijestiti

i opet jutrom okrijepljen oči otvoriti

kakav gubitak vremena

kako besmisleno priroda je odredila

da trećinu života proživiš

bez kontrole nad sobom

bez svijesti

    ne bi li bilo bolje

da smo budni i bistri, konstantno

pa makar se zato i brže trošili

i kraće živjeli

    koliko bismo velikih misli imali

u tom nesuđenom budnom stanju

koliko lijekova za rakove

i rješenja za sukobe

    ali

koliko bi također gluposti

ljudima padalo na pamet

koliko bi više razloga za ratove pronalazili

umjesto da spavaju, ljudi bi smišljali zla

    neka mi oproste kreator i kreacija

što ih nepromišljeno nazivam nepromišljenima

  
    * * *

     

    razbijen okvir

popucalo staklo

razlomljene krhotine

na slici mladić

dječak zapravo

nema više od 13

u biciklističkim hlačama i diplomom u rukama

    kako je samo ponosan, sretan

    gledam tuđu sliku u toj tuđoj kući

čitam tuđu sreću i osjećam bliskost

    a kako daleko čini se ta radost

u sred razjapljenih zidova

kako mora da mu je daleko

to priznanje

nad kojim mu se lice

u osmijeh razvuklo

baš poput krova

što je ostao halapljivo zijevati na mjesec

nakon što je bio progutan od vatre

    ne vidim ga pod ruševinom

pa se pitam

tko zna gdje je sad to dijete

ima li neku drugu pohvalnicu

koja ga čini

sretnijim od ove

vatrom oprljene

    nadam se da ga grije barem sjećanje

na trenutak kad mu je uljepšala dan

i da je uspio prerasti bicikl

koji polomljen gura glavu

kroz

do pola srušen zid

  
    * * *

     

    jednom su me, na prijevaru

odveli na književnu večer

udovica mesnatih bokova

s glupom ružom od crnog dekorativnog tila na glavi

    (koju sam inače znao iz viđenja – živjela je u staroj zgradi od

crvene cigle na brdu iznad grada, previsoko od tla da bi joj se čak

i siluetu nazrelo dok se uvečer presvlačila kraj praznog kreveta)

    ronila je gorke stihove

opterećujući nazočne

čas sobom

čas pokojnim mužem iza kojeg je također

ostala pokoja pjesma

    pjesnikova žena

postala je pjesnik po pjesnikovoj smrti

svašta se dalo čuti

po svršetku njezina kazivanja

samo ako si imao živaca priključiti se

kritičarskom krugu koji je optrčavao sivi pinot

    zapitali su se umnici

nije li bol jaka inspiracija

ili ga je oplakivala

mučki, lopovski, kurvinski

njegovim vlastitim stihovima

    tad o tome nisam imao mišljenje

i nemam pojma od kud mi je

baš ona sad pala na pamet

no prisjećam se i mislim

nije li ipak lijepo, oplakivati nekog stihom

pa makar i njegovim

slici koja se time da stvoriti

ne može se odreći mekoća

i putenost što miriše na neprozračeni stan

s demode tapetama floralnog dezena

oblijepljenim po brašnjavim zidovima trusnog cementa

unutar kojih se dvoje

jedno drugome

na neko vrijeme posvećivalo

    slika koja se nije i neće dogoditi

življa je od mene samog

stojim pred starom zgradom

od crvene cigle

na brdu iznad grada

pokušavam uhvatiti siluetu žene

ne uspijeva mi

pa se dižem

i uspinjem do prozora

razmičem zastor od zelenog brokata

s lakoćom ulazim u sobu s demode tapetama floralnog dezena

i pitam je

bi li meni poklonila stih

evo, ako želi, sam ću ga napisati

samo neka mi ga pročita jednom

neka slaže da je njezin

i da ga je napisala onda

kad sam joj se ritnuo

i time joj naježio sve dlake

na vratu i drugim mjestima

pitam je

bi li stih poklonila ratniku

ili meni

koji je od sebe samog

sve bitke izgubio

  
    * * *

     

    jutros su

neki nama nepoznati ljudi

parkirali u dvorištu

    pogrbljene sjene

uklonile su se pred njima

prije no su stigle

počistiti snijeg

    dvojica su

među sobom

podijelila teret malog limenog kofera

koji je pun medalja

uz škripu čizama po bjelini

ušao u zgradu

    neće proći pola sata

prvo šutke

a onda sve glasnije

ali nekako i ispod glasa jer bi drukčije bilo nepristojno

oni će razvrstati sjajne džidže

i prebaciti svaku od njih

u po jedan veći kofer

limeni također

    mali će kofer kasnije

olakšan toliko da ga više ne nose u dvoje

vratiti u auto

sjesti

i otići

i više ih nećemo vidjeti

bar ne do idućeg prodora

    velike kofere

sutra će

natrpati u kamion

onaj isti u kojem su ogulinci

po kvartu prije rata

prodavali kupus

    sad im ne trebaju
doviknuo je netko tko se nije suzdržao
trebaju, trebaju, došapnuo je sebi u brk stari profesor

koji je rijetko pričao

a i kad jest

nitko ga ne bi razumio

    
      trebaju, dakako

kako bi se drugačije haron naplatio

kad ih bude prevozio preko rijeke boli
    

  
    * * *

     

    prije nego se dogodilo

lijepo sam zamolio

ne tražio

ne zahtijevao

zamolio sam ga

da me pusti sjesti

s druge strane

    jedino mjesto u busu bilo je ono naopako

ono mjesto za trudnice i invalide

znate ono

gdje sjednete leđima prema vozaču

pa morate gledati kako stvari promiču unatrag

kako odlaze od vas

kao život koji se odmotava

i bježi

a vi ga ne možete zaustaviti

    rekao sam
prebacite se ovamo, vama je svejedno

dok se vozim ne mogu gledati unatrag

mogao je i ljepše reći da neće

mogao je ne reći ništa

mogao je bilo što

mogao sam i ja

možda

ostati stajati

ali

žeravica je zakuhala u želucu

vatra je suknula kroz crijeva

para je pisnula kroz vene

razum se pregrijao kao kotlovnica

    povukao sam ga za ruku

odgurnuo me

udario sam

jednom, dva puta, tri…

sve sam ih poslagao i gazio

krv je prskala po prozorima

neka žena je vrištala

raspao joj se najlon i naranče su se kotrljale autobusom

vozač je zaustavio nasred ceste

ljudi su bježali glavom bez obzira

netko vas je pozvao i sada ste tu

    nikome ne želim zla

tog sam jutra na stanici

odlučio

da ću se ponašati pristojno

ali nisam mogao znati da će me ta vožnja unatrag

podsjetiti

kako su me jednom vezanog

posjeli naopako da gledam van

kroz prtljažnik teretnog kamiona

dok su nas vozili u šumu

da nas ne vrate kućama

  
    * * *

     

    dobar dan

došao sam vam vratiti

sve velike riječi

sve parole koje ste mi onomad dali

a ja ih, glupan, uzeo

    sve je u redu

nema ljutnje

niste vi mene ni na što nagovarali

krivnja je samo moja

to što sam pomislio kako ću vašim idejama

ispuniti svoje praznine

to je do mene gospodo

vi ste čisti k’o regrutske gaće

    kako molim?

zašto sada i nakon toliko vremena…

pitate?

pa, ta vaša gesla i slogani

u jedan su se mah, znate

dobro ukorijenili

i potrajalo je dok ih nisam sve iskrčio

nego

kad već pričamo

    ako nije problem

dao bih vam i ovu prazninu što je ostala

nisam pametan što bih s tolikim bezdanom

osim da ga pretvorim u septičku jamu

nakon vaših fantazija

i ona bi mirisala

    i hvala na svemu, naravno

nemojte štogod zamjeriti

sve ćete vi to bez problema

nekom drugom uvaliti

molim, samo zabilježite

da sve vraćam kakve sam i uzeo

sve što ste mi dali

već je bilo korišteno

  
    * * *

     

    gledam i ne vidim

    ptica leti bez pokreta

ne posustaje

ona nema cilj

ona je cilj

    dijete se igra u parku

ne čuje poziv na ručak

bira igru i razbibrigu

sloboda je njegova hrana

    zagrljeni ljubavnici na mostu

ja sanjam njihov život

oni žive moje snove

trepnuh

  
    * * *

     

    ona zna

da je svaka pukotina u stijeni

prolaz u svijet vila

da na tučku žive mali ljudi koji jašu pčele

i gljive da su kuće za patuljke

    ona zna

da su planine šuplje

jer u njima žive gnomovi

ako na raskršću prisloniš uho na zemlju

čut ćeš pjesmu i bančenje goblina

u vodu se ne baca kamenje

jer možeš probuditi nimfe

    ona zna

da se hodeći šumom ne pjeva glasno

jer se može upasti u vrzino kolo

i da na novogodišnje jutro u stijeni kraj jezera

otvore se vrata

od kojih put vodi u vrtove

kojima ravnih nema

    gdje je sada

da mi sve to kaže

iznova

da joj priznam

kako zbog nje potkošulju oblačim naopako

da u džepu nosim čavao

a nad vrata vješam otvorene škare

    gdje je da mi priča

gdje je da je slušam

i u sve joj priče

slijepo povjerujem

  
    * * *

     

    u najmanjem parku na svijetu

podignite mi spomenik

kada ga djeca sruše

opet ga postavite

da ga oni mogu iznova oboriti

kad ga zbace s postolja

nemojte odustati

ponovno ga uspravite

iznova

kako bi ga mogli nanovo prevrtati

ničemu neka ne služi

moj spomenik

do mladosti da se nad njime iživljava

    pravite se kao da je sam od sebe pao

kao da ste ga krivo postavili

dođite s radnicima i popravite ga

pravite se da ih ne vidite kako šute u grmlju

a kad odete pustite ih da ga opet izvrnu

neka ukradu farbu i išaraju ga

u koju god boju žele

meni će biti svejedno, ta i za života mi je bilo

neka se iza njega skrivaju

neka dovikuju šetačima

za djevojkama neka zvižde

i češerima neka gađaju nekoga

bilo koga

pustite ih

  
    * * *

     

    jedne večeri

ustanem se

i s najboljom namjerom krenem

u domovinski rat

no po putu se spotaknem

o nacionalni ponos

    sve bi bilo ok

da mi nisu dali pušku

na kojoj je pisalo

црвена застава

    što reći

pismo je pismo

dok je glava jedna

a ni s rogatima se nije bosti

    i tako ti ja upišem fakultet u oslu

den norske veterinærinstituttet

znaš li koliko sobova godišnje napušta stanište

i ugiba tražeći bolje mjesto za život

  
    * * *

     

    ovce za šišanje

krave za mužnju

plastični marker na goveđem uhu

jarci za deranje

perad za čerupanje

mrtvo meso na pokretnoj traci

    svi smo mi

    stoka za klanje

koža za dranje

indigo pečat udaren u čelo

remen oko struka

krzno oko vrata

iskoristivost od stotinu posto

  
    * * *

     

    noćas je na straži bilo mirno

pa sam odlučio poći na kraći izlet

ne znam kako, ali našao sam se

na putu za damask

leđima pridržavam zvonik stare crkve

penjem se uz njega kao žilavi bršljan

krovište je lanulo na oblake kao staro pseto

mjesec je reflektor

ja na daskama koje nikome ništa ne znače

    zaslijepljen od srebra

čujem glas kako me doziva

pita me zašto ga progonim

ja pitam sebe samog

je li to bog nema pametnijeg posla pa mi je odlučio prikratiti

smjenu

a on iznova

vapi i pruža palčeve prema meni

kako bi mi ljuske izvadio iz očiju

    pristojno mu pokušavam objasniti

da to što ulazi u uši ne dopire do razuma

pokazujem mu na onu stranu i govorim

nisam ti ja malome kuću srušio

granata je stigla preko brda

idi tamo pa s njima razgovaraj

oni će te sretni saslušati

prije nego opet ispale jednu

kako bi na cijevi ugrijali dlanove

    ali svi ste vi, kaže, isti

vjerujem da jesmo

ali ja iako slijep

vidim ono što ti ne želiš

božje smo sjeme, ali je žetva vražja

a s visina

tajac

muk

  
    * * *

     

    onoga dana kad sam se rodio

otac je iza kuće posadio jablan

iste godine je uvenuo

žene su rekle da je to loš znak

te je noći mjesec bio pun

i pas nije prestajao lajati

ujutro se primirio i prodao za obrok

kad je nekoliko godina kasnije uginuo

otac ga je pokopao uz nesuđeni jablan

rekao je da u prirodi ne postoji smrt

već samo preslagivanje atoma

neka se kosti miješaju sa sjemenjem

iz toga ne može ništa loše ispasti

    onoga dana kad sam otišao

otac je otkopao rakiju

do tad nitko nije znao

da ju je po mom rođenju

zatrpao u istu rupu

u koju je posadio mladi jablan

i sahranio psa

    rakiju nisam ni okusio

ako je zatvorena ubila drvo

što bi tek meni učinila

    ali sjetio sam se mjeseca

pucao sam na njega dok se nije sakrio

moj put je bio moja odluka

i nisam želio da me itko prati

    sjećanja sam zakopao

neka se preslaguju u meni do boljih dana

ponovo ću im nazdraviti

kad se mrtvo pseto popiša uz jablan

i lajanjem sebi zaradi za ručak

  
    * * *

     

    što bi čovjek mogao reći o očima koje nisu plave

nemaš ih s čime pravo ni usporediti

plave oči pak možeš danima spominjati

a da o njima ne kažeš ništa

samo

plave

oči

i opet sve si rekao

sve si slike time opisao

svim gorskim kristalima u dušu ušao

vodama tijelo predao

visine poželio

pao ničice

pred njima

očima plavim

    celestin i azurit

plavi topaz, angelit

plavi ahat, plavi kvarc

akvamarin, euklas

safir, tirkiz i lapis lazuli

pa ih drškom noža smrviš

otpuhneš i kroz plavi prah

gledaš u sunce

    ništa

ništa takvoga

mjeriti se ne može

s plavim očima

    njima čak i smrt ljepše stoji

negoli

u svakim drugima

bistri, tanki tračak svjetla

kojim treptaj prvi put

upoznaje svijet

  
    * * *

     

    tužna vijest me dočekala

dok sam ležao na leđima

to mi se nikad prije nije dogodilo

osjećaj je čudan

ne osjećaš tlo pod nogama

pluća se polegnu uz kičmu

pa jecaji stružu između rebara

trećeg, petog, sedmog, devetog

i ostavljaju ubadajuću bol

    teško je plakati dok ležiš na leđima

zvijezde se razlijevaju

kao da ih slikar

razvodnjava

    najbolje je kad te takav glas

dočeka sjedeći

    kao poklone

ruke vješto

pakiraju tugu

u predmete za stolom

pripaljuju cigaru

tresu rakiju na dnu boce

ili jednostavno spuste karte

licem prema dolje

a ti kažeš

odustajem

  
    * * *

     

    rat diže čašu

nazdravlja

budalama

na dnu stola

pa namiguje smrti

    kad se osvrne za sobom

zadovoljan je viđenim

povijest

voditeljica njegove PR agencije

amnestirala je sve psihopate

što su bez da trepnu okom

u smrt poslali milijune

ispraćajući ih barjacima

na kojima su vijorili simbole sujete

i ustoličila ih kao uzore

nazvala ih velikim vojskovođama

na koje se pokoljenja ugledaju

da bi kad i njima dođe vrijeme

spremno zakoračili u bezdan

    smrt se smješka potajice

namiguje ratu

skriva ruku ispod stola

krvavi prst spušta u kolijevku

iz koje se oblizuje

novorođen bog

zlatnik

  
    * * *

     

    pet dana u tjednu

čovjek se ustaje u cik zore

umije se

ponekad i obrije

sat se vremena drnda autobusom

trpi tuđu nervozu i zadah

izađe dvije stanice ranije kako bi protegnuo noge

na ulazu u firmu prijavi se čuvaru

presvuče u garderobi

smjesti uz pokretnu traku koja vozi nagomilano streljivo

čovjek je fokusiran

svaki metak dohvati i mjeri nekom čudnom spravom

neispravan metak odbacuje u stranu

dobar je onaj koji može ubiti

kasnije ode na pauzu

podmetne karton na prljavu klupu

i sjedne

odmota sendvič i jede

gleda kako godinama na zidu prema stropu raste pukotina

onda plitkim ugrizima pojede bananu

i kratkim gutljajima dugo pije čaj od pelina

čitao je da je to zdravo za želudac

ostatak vremena drijema

kad se vrati do pokretne trake opet prevrće metke između prstiju

mjeri ih i traži grešku

dopušteno odstupanje je jedan mikron

jedan množen s deset na minus šestu metara

to čini razliku između života i kraja

prvih deset godina

čovjek je svakom metku uputio bojazan

pitao se hoće li izvršiti zadaću

pitao se koji će od njih pogoditi

to ga je opterećivalo

onda je prestao misliti

sad mu je puno bolje

više nema gastritis i ne pije čaj od pelina

jedino što mu povremeno padne na um

hoće li i ovaj mjesec

na vrijeme stići plaća

  
    * * *

     

    nešto bih si rekao

ali ne mogu naći riječi

rukom noću prelazim po postelji

i kad pomislim da će mi utonuti u jagodice

da će mi se kao riba zakoprcati u šaci

osjetim prazninu

mrak mi se smije

svim mojim riječima koje je pronašao

tad dohvatim psovku da ga pogodim

ali i ona pobježe

kao ptica od pucnja

zažmirim

i opkoljen svim pogledima koje sam ikada ugasio

gledam se

i po prvi put jasno vidim

sebe kakav jesam

pa zubima pustim krv niz usne

nešto bih si rekao

ali ne mogu naći riječi

  
    * * *

     

    budim se kraj hladne peći

dlanove uranjam u nebo

umivam piljevinu iz očiju

kroz prozor se nazire obris šume

rastapa se poput snijega kad u njega ulegne

vrela čahura

zubato sunce odgriza proplanak

zlatnom trubom vabi životinje iz rupa

trag u mrazu dubok je i svjež

jutro miriše na čaj od kadulje

ukočeni list se otkine

pod njim zadrhti lokva

kaže da nije sve mrtvo

a spaljeno selo šuti

  
    * * *

     

    želim vidjeti djevojku koja sliči na mene

u dugačkoj i tankoj haljini od lana

kako se usred kafića ustaje na prvi takt

i luda za ovaj svijet

gipko pleše

    želim da me zaslijepi sunce

kroz njezinu gustu, tamnu kosu

da je vjetar nekoliko puta okrene između stolova

da joj se zavrti u glavi

s noge neka joj ispadne sandala

neka klone natrag u stolicu

smijući se još dugo nakon toga

    želim da zaboravi

kako joj otac leži u nekoj ubožnici

sam, posran i zapišan

i jedina briga da joj bude

s koliko će se radosti večeras okružiti

    želim vidjeti sve to

dvadeset godina od sada

jer sada

dok ležim na krčevini između panjeva

sam, posran i zapišan

i dok sunce me zasljepljuje kroz gusto, tamno granje

rado bih zaplesao

kao krvava lanena gaza

koju mi vjetar bezobrazno otima s lica

samo kad bi me netko trgnuo iz nesvjestice

i natrag obuo čizmu

lijevu na desnu

desnu na lijevu

svejedno je

  
    * * *

     

    kad netko poželi napisati pismo

pa pita
tko ima olovku?
ja uvijek šutim

iako imam jednu

koju sam odrezao na točnu veličinu

da mi ne strši iz džepa na nogavici

kad god imam priliku

iskradem se

pa u rokovnik zapišem nekoliko redaka

    ali kad netko pita da mu se posudi olovka

uvijek se nađe kakva lajava budala

pa upre prstom u mene i kaže:
ima on, stalno nešto zapisuje
a ja na to već uvježbanom mirnoćom odgovorim:
nemam ja nikakvu olovku

    nitko ne mora znati

da ono što danju umirim olovom

noću oživim ugljenom

  
    * * *

     

    o

kako bi osjećaj

koji stvara bijes

bio dobar

da nije gorčine

koja nakon njega

ostaje

  
    * * *

     

    voliš li me?

da

više nemam pitanja

  
    * * *

     

    dom je tamo gdje je srce

srce je tamo gdje je želja

želja je tamo gdje me nema

nema me tamo gdje je dom

  
    * * *

     

    kad mi duša otputuje

želim da povede i ovo tijelo

da ga ne ostavlja trunuti u zemlji

neka ga pokazuje tamo gdje ode

kao medvjeda na sajmu

možda barem tako

ušićari neku korist

  
    * * *

     

    svako malo obiđem groblja

u potrazi za natpisom s mojim imenom i prezimenom

kad ne pronađem takav grob

vratim se kući pazeći da prođem pokraj voćarne ispred koje sjedi

ekipa s pivom

znam da će me pitati
kako je?
pa sav sretan odgovorim
super! evo, živi se!

  
    * * *

     

    svako malo nazovem psihijatriju i pitam

imaju li u kartoteci odbjeglog pacijenta koji se zove kao ja

kad odgovore da nemaju

ugasim TV

skuham si čaj od kamilice

zavalim se u fotelju

i kažem sebi:
dobro je. ipak nije do tebe.

  
    * * *

     

    prodao sam kalašnjikov

nekom talijanu koji se vrzmao među nama

taj je kupovao sve što je stigao

ako si imao ratni plijen

znao si da ga njemu možeš uvaliti

dao mi je petsto maraka za kalaš s crveno ofarbanim kundakom

plijen iz moje zadnje akcije

godinu dana kasnije u lokalnom kafiću

vidio sam na televiziji prilog o terorističkom napadu na jugu italije

neka militantna grupa ili mafija

(nisam razumio tko i zašto)

podmetnula je granatu

i upala u neku zgradu

mrtvih civila na sve strane

kad ono

u jednom kadru, ispod ruševine

između prašnjavih i krvavih tijela

viri kalašnjikov s crvenim kundakom

dovršio sam piće, otišao na pišanje, oprao ruke i umio se

potom sam pozvao konobara i rekao mu

neka svima toči piće dok se ne popije za petsto maraka

sutra ću mu donijeti lovu

znamo se

  
    * * *

     

    rekao je nešto što nije trebao

pa se dogovorio s mojim nožem

da se za ovaj život sasvim dovoljno napričao

danas sam sreo njegovu kćer

stali smo i porazgovarali

lijepa je na mamu, a pametna na mamu

odgojena djevojka

država je stipendira kao dijete poginulog branitelja

u razgovoru spomenemo njezinog starog

više mu ne pamti lice

no ja ga pamtim umjesto nje

četrdeset uboda

četrdeset pećina jednog razbojnika

četrdeset utočišta za primanje ljutnje

četrdeset rupa u koje sam izlio vatru svog bijesa

kao da i jedna sama nije bila dovoljna

prva fatalna

i trideset i devet za dodatnu ovjeru gnjeva

kažem joj da se ničemu ne čudim

ipak smo na koncu ratovali sa stokom

  
    * * *

     

    mudar je brko

zna ispričat priču, a da nije dosadna

zna pogodit žicu

zna motivirat

    život je borba

prokašlje on

gnijezdeći se s noge na nogu

k’o kokoš koja će

evo sad

sjesti na jaja

    čučimo oko njega

šutimo, gledamo se

a ne želimo se vidjeti

    razumije to brko

zato i priča, ali pametno

o južnom atlantiku

a ne o balkanu

jer zna da su

na njemu odavno

izblijedjele

želje i motivi

    zato brko sve okolo naokolo

priča nešto deseto, a o nama priča

živjet će sto godina

    tristan de cunha, kaže

otok je tamo negdje

pa donju usnu zarije u gornju

stisne oči i rukom pokaže preko polja

i nastavi

daleko u pički materini

ako živi dođete kući potražite ga na karti

viri iz mora između afrike

i amerike

južne

3000 kilometara od ove prve

3500 kilometara od ove druge

na njemu živi 300 otočana

sade krumpir, love jastoge

i nemaju neprijatelja

osim vulkana što im visi iznad glava

    jednom je tako prokuhala lava

evakuiralo sve mještane

dovezlo ih u englesku

smjestili ih fino, ljudski

no nije prošla ni godina dana

okupe se oni pa zatraže kraljicu

da ih vrati kućama

sve neka je i vulkana

svejedno im je ako će proći kao oni u pompejima

samo da im je svoju zemlju opet vidjeti

    i što će s njima?

vratilo ih nazad

eno ih i danas kopaju krumpirište

love jastoge

i ne brinu se previše

makar vulkan tu i tamo

i dalje podriguje

    i više ništa ne kaže brko

ni ne treba

kad rekao je sve što je trebao

i opet nam se pogledi krijese

i puška se čvršće steže

i već je manje hladno

i odmah bismo sad tu

sve te vulkane

golim rukama rastrgali

  
    SOL KATARZE

     

    Malo je koja zbirka pjesama toliko bolna i jaka, a s druge strane toliko privlačna i poticajna kao što je to Zapisano metkom Zorana Žmirića – zapravo, riječ je o nečemu što bismo mogli nazvati ostatkom, talogom onoga što je prethodno artikulirano u Blockbusteru, zacijelo najknjiževnijem hrvatskom antiratnom proznom tekstu (tekstovima) objavljenom prije nekoliko godina u nakladi VBZ-a.

    No, što bi značio taj talog da upravo on nije, baš onako alkemijski, sublimirao ono najbolje, najljuće, najjače, onaj punokrvni bujon, sam sukus, meritum stvari svega onoga što rat jest, a što se ne vidi, ne osjeća i ne doživljava ukoliko je, u ovakvih tekstova vrlo često, umjetno zaslađeno prigodnim patosom. Ovdje su izloženi osjećaji čovjeka u stalnoj graničnoj situaciji, na stalnome rubu, u stalnome limbu izloženosti smrti i boli, patnji, suočavanju slika prethodnoga s onim slikama aktualnoga, a ono se u surovom ispisu daje kao u sljedećim stihovima: hodam po zgarištu nekog sela / nagorjele grede kuća vire iz snijega / pod nekim čudnim kutovima / k’o čačkalice kad bi ih bez reda / rasuo po travi / pa ih gledao / iz prilične blizine.

    I jasno, ovo zahtijeva i odgovor, smisao, sadržaj rata, ono što je iza, onkraj banalnosti vojničke i političke svakodnevice, unutrašnju stvar, čežnju za promjenom, možda dvostruko skritu u simbolički vrlo nabijenim stihovima: jednom je pričao seljak / kada dugo sadiš krumpir / iscrpi se zemlja / stoga / nije loše / malo odmoriti tlo / na neko vrijeme posaditi travu / pustiti korov neka džiklja / prekopati / pa ispočetka, najbolje s mahunama, a najbolje da samome čitatelju prepustimo asocijacije koje će ga odvesti u tko zna kojim smjerovima, jer pjesnik Žmirić nimalo ne olakšava čitatelju, već ga ostavlja u istovremenoj začuđenosti i užasnutosti nad iskrenošću muškarca koji plače, ali i ratuje, koji se ne iščuđuje poput naivne mlade, već iskreno radi dnevnik nečega što bismo mogli nazvati unutrašnjom transformacijom od momka u muškarca, od djeteta koje ne pati i ne poznaje bol u čovjeka koji pati i koji poznaje bol i s njome se nosi onako kako zna i umije. Recepte ne daje, preporuka nema. Ostaje samo osjećaj iskrenog suživljenja s lirskim subjektom, s pjesnikom, s boli koja je inherentna ratu, ali koja ne spada u korpus junačkih priča i herojskih djela. Heroj je ovdje sve samo ne heroj. Ovdje je heroj sam zašao u utrobu zvijeri i to ne svojom voljom, nego voljom neke više, ovoga puta političke sile, no to je ona duboko mitska priča o Joninu ulasku u kitovu utrobu, mrak vlastite duše, crnu šumu.

    Žmirić cijelu do sada dostupnu zbirku gradi na jakim kontrastima vanjsko – unutrašnje, bivše – sadašnje, idila (Toskana) – ratište (neka vukojebina pod snijegom), ljubav – rat, plavokosa jedna – udovica mesnatih bokova, kratke lirske forme gotovo haiku ekonomičnosti izraza – pripovijedanje u stihu – i ti kontrasti čine gradbene elemente jedne posve autentične lirske kategorije suvremene ratne književnosti.

    Smrt je ona koja nadmudruje, no zacijelo nije ono najgore što se može dogoditi – tu Žmirić prelazi granicu, transcendira, ispituje ono što je iza, nakon, ono što se krije iza zastora stvarnosti koju poimamo apsolutnom i jedinom, te je na taj način nadišao banalnost stvarnosnog i zašao u područje eshatološkog, spasonosnog, unatoč činjenici da ni otvoreno ni nametljivo ne ispovijeda očekivani vjerski diskurs. Spasnosna ideja je u samome čovjeku koji, rubnom situacijom, pjesnik postaje, sve uvjereniji u transcendentnu moć izlječenja.

    Žmirićeva, ne prevelika, ali dubinom sadržaja i iskaza velika zbirka zaista zaslužuje objavu svijetu i gradu, jer je ovime započeo rad na onome u čemu su mnoge druge instance društva nažalost zakazale – na stvarnoj katarzi.

    
      Milan Zagorac

